b'\n_START_ARTICLE_\nBuba\n_START_PARAGRAPH_\nBuba je stopnja v razvoju tistih \xc5\xbeu\xc5\xbeelk, ki gredo v prehodu med li\xc4\x8dinko in odraslo \xc5\xbeivaljo skozi proces popolne preobrazbe. V tem stadiju se v li\xc4\x8dinki, ki je \xc4\x8drvaste oblike, zgodijo obse\xc5\xbene spremembe telesne zgradbe; nekateri organski sistemi (npr. \xc5\xbeiv\xc4\x8devje) se lahko popolnoma razgradijo in vzpostavijo na novo. Pri tem procesu igra veliko vlogo nadzorovana celi\xc4\x8dna smrt._NEWLINE_Ker gre za popolno rekonstrukcijo telesa, je \xc5\xbeu\xc5\xbeelka v tej fazi najve\xc4\x8dkrat negibljiva ali zelo omejeno gibljiva. Tako predstavlja lahek plen plenilcem. Mnogo \xc5\xbeu\xc5\xbeelk se zato v tej fazi obda s svilenim ali trdnim kokonom - brez kokonov so samo nekateri hro\xc5\xa1\xc4\x8di, dvokrilci, metulji in ko\xc5\xbeekrilci. Ti se med preobrazbo zavle\xc4\x8dejo v kak\xc5\xa1no \xc5\xa1pranjo, izkori\xc5\xa1\xc4\x8dajo tudi varovalno obarvanost. Metulji mravlji\xc5\xa1\xc4\x8darji (rod Maculinea) za obrambo izkori\xc5\xa1\xc4\x8dajo gostiteljske mravlje._NEWLINE_Stadij bube se je v evoluciji razvil ve\xc4\x8dkrat lo\xc4\x8deno in poznamo ve\xc4\x8d tipov bub. Glavna delitev je na bube, ki imajo proste okon\xc4\x8dine, ter take, kjer so okon\xc4\x8dine prirasle k telesu. Prve nadalje delimo glede na to, ali so njihove mandibule \xc4\x8dlenjene ali ne. \xc5\xbdu\xc5\xbeelke, katerih bube imajo \xc4\x8dlenjene mandibule, le-te uporabljajo da izre\xc5\xbeejo luknjo skozi kokon, ko je preobrazba kon\xc4\x8dana.'